У 1514 року Барысаў асаджалі войскі рускіх ваяводаў M.I. і Д.Л. Булгакавых “и иные воеводы с людми”, аднак замак ізноў выстаяў. У тым жа 1514 року Сігізмунд I зрабіў у Барысаве агляд свайго войска, якое складала 30000 коннікаў і 3000 пяхоты і канчаткова вырашыў ісці на Маскву. Каля места адбылося дзве сутычкі, няўдалыя для маскалёўскіх войскаў, пасля чаго яны былі вымушаны адысці ад места і былі канчаткова разбіты пад Воршай на рацэ Крапіўне. У 1518 року маскалёўскія войскі зноў рабуюць наваколлі места. Праз рок, у 1519 року, калі групоўка войск 9 маскалёўскіх ваяводаў на чале з князем С. Курбскім, рухаючыся у напрамку Ворша — Менск — Вільня, “воеваша и плениша Литовскую землю”, Барысаў згадваецца ў ліку “повоеванных городов”. У 1534 року маскалёўскія войскі зноў з’яўляюцца пад Барысавам, а таксама праз рок, ў лістападзе 1535 року, калі 10 маскалёўскіх ваяводаў на чале з князем М. Гарбатым-Шуйскім, якія ішлі з боку Смаленска, “начата воевати Королёву державу”, уключаючы “Борисово” пры гэтым “посады у городов жгли, и села жгли, и люди и живот и животину выймали, а иное жгли, и вышли по здорову”. У 1538 року царскія войскі ў чарговы раз рабуюць наваколлі места.